Predkladacia správa

Privatizácia mnohých podnikov v rámci tzv. veľkej privatizácie, ako aj protiprávna činnosť niektorých pracovníkov Slovenskej informačnej služby v období vlády terajšej opozície, rezonujú v spoločnosti. Terajšia vláda pri po svojom nástupe sľúbila občanom tieto kauzy riešiť. Verejnosť, ale  predovšetkým  vláda, by mala byť oboznámená so situáciou                z hľadiska úspešnosti vyšetrovania týchto prípadov,  resp.  rozhodovania súdov.

Napriek tomu, že daná problematika sa týka Ministerstva spravodlivosti Slovenskej republiky až ako posledného článku reťazca, považoval som za potrebné predložiť vláde Slovenskej republiky stručnú informáciu nielen za rezort ktorý riadim, ale aj o stave konkrétnych trestných vecí v prípravnom konaní.

Na vypracovanie informácie boli použité údaje krajských prokuratúr pre tento účel získané prostredníctvom Generálnej prokuratúry Slovenskej republiky (bod I.),  ako aj informácie získané od Krajského súdu Bratislava a Okresného súdu  Bratislava III., na  ktorých už boli podané obžaloby (bod II.).

			NÁVRH   KOMUNIKÉ

Vláda Slovenskej republiky na svojom zasadnutí dňa ....... 2001 vzala na vedomie informáciu o neskončených trestných veciach týkajúcich sa tzv. "veľkej privatizácie" a o  stave konania v trestných veciach bývalých príslušníkov  SIS.